Венерэмрэ Юпитерымрэ
Дызэрыщыгъуазэщи, Дыгъэм къедза планетэхэм цIыхухэр щегъэтIысэха зэрыхъунум щIэныгъэлIхэр куэд щIауэ йогупсыс.
США-м Аэронавтикэмрэ хьэршыр джынымкIэ и лъэпкъ управленэм (NASA) хъыбар зэрызэбгригъэхамкIэ, а IуэхущIапIэм егъэхьэзыр уафэщI жыжьэу Венерэм нигъэшэсыну зыхуимурад, лэжьыгъэ пыухыкIахэр а планетэм и щIыIум щызыгъэзэщIэну зыщыгугъ хьэршрыкIуэ кхъухьлъатэхэр.
Ди къэралым хьэршым япыщIа Iуэхугъуэхэр зезыгъакIуэ «Роскосмос» корпорацэм щылажьэхэми иджыблагъэ зэрыжаIам тетщIыхьмэ, Урысей Федерацэми зэман дызыхуэкIуэм къриубыдэу иутIыпщынущ Дыгъэм къедза уафэщIхэм ящыщу нэхъ абрагъуэ дыдэу къалъытэ Юпитерым хуэкIуэным траухуа хьэршрыкIуэ кхъухьлъатэр.
NASA-м и IэщIагъэлIхэм 2021 гъэм и мэлыжьыхьым ирихьэлIэу зэхагъэкIынущ Дыгъэм къедза планетэхэм ящыщу етIуанэ увыпIэр зыIыгъ (зэригъунэгъумкIэ) Венерэм хуаутIыпщыну дзыхь нэхъ зрагъэза кхъухьлъатэхэр дэтхэнэхэр арами.
Зи гугъу тщIы IуэхущIапIэм (агентствэм) апхуэдэхэм яхибжэ хъуну мы зэманым хуэубзыхуар «DAVINCI+» программэр гъэзэщIэным (уафэщIым щхьэщыт хьэуам и химие зэхэлъыкIэр зэхэгъэкIыным) траухуамрэ VERITAS зи фIэщыгъэу а планетэм геологие и лъэныкъуэкIэ и блэкIар наIуэ къэзыщIыфыну зыхуагъэфащэмрэщ.
Мыдрейуэ. Венерэм и хьэуар чэзэпу (кислота) щыт и уэшхыр икъукIэ зэрыщхъухьзехьэр къэтлъытэмэ, абы цIыхухэр щебгъэтIысэхыныр хуабжьу шынагъуэ ин зыпылъщ.
КЪУМАХУЭ Аслъэн.
